**Интеллект картасы дегеніміз не?**

Интеллект картасы – бұл мектеп жасына дейінгі балалардың әлеуметтік-коммуникативті дамуына көмектесетін әдіс. Интеллект картасын алғашқылардың бірі болып әйгілі жазушы, оқу психологиясы мен ойлау мәселелері бойынша лектор және кеңесші Тони Бьюзен ойлап тапты. Ақпаратпен жұмыс істеудің осы тәсілі Тони Бьюзенге дейін де болған. Дегенмен, ол ақпараттармен жұмыс істеудің тиімді әдісі ретінде интеллектуалды карталар идеясын әлемге танытты.

Бьюзен жұмыста отырып, университеттердегі оқу жүйесін қалай жеңілдетуге болатыны туралы көп ойланады. Бәлкім кітаптарды ақтарсам, шешімін табармын деген оймен кітапханаға барады. Ол жердегі көп кітаптардың ішінде «мидың жұмысы туралы» оқулықтың жоқ екенін анықтағанда, қатты таң қалады. Осылайша  ол ақыл-ой картасын жасап шығарады.

Отандық педагогикада бұл әдіс ХХ ғасырдың екінші жартысында белгілі болды. Мұндай карта ойлаудың үш түріне негізделе отырып жасалады: ассоциативті; иерархиялық; визуалды. Интеллект карталарындағы ақпарат суреттер түрінде ұсынылған. Суреттер түрлі кеңістіктік қатынастарымен түрлі-түсті болуы тиіс. Бүкіл интеллект картасын ортақ тақырып біріктіруі керек – парақтың ортасында орналасқан сурет, ал одан кішірек тақырыптағы суреттер әр түрлі бағытта орналастырылады.

Картаның мұндай құрылысы мектеп жасына дейінгі балаларға негізгі тақырыптың басқа тақырыптармен байланысын түсінуге мүмкіндік береді. Мұндай ақпаратты балалар оңай қабылдайды және есте сақтайды, сондай-ақ ақпаратты талдауды үйренеді.

Мектеп жасына дейінгі балаларға арналған интеллект карталарының оқытудың басқа әдістеріне қарағанда көптеген артықшылықтары бар.

1. **Көрнекілік.** Мектеп жасына дейінгі балалар қағазда көрсетілетін ақпаратты жақсы қабылдайды және есте сақтайды.
2. **Тартымдылық.** Интеллект картасы балаларды эстетикалық жағынан тартады.
3. **Жатталуы.** Көрнекіліктің арқасында сурет түрінде ұсынылған ақпарат балалардың есінде оңай қалады. Интеллект карталары баланың екі жарты шарын да іске қосады.
4. **Ақпараттылық.** Картаны зерделеу кезінде мұғалімге бала оқыған ақпараттың кемшіліктерін және т.б. анықтау оңайға түседі.

Интеллект картасын балалармен бірге жасауға болады. Бұл оларға тақырыпты қызықтырақ зерттеуге, үдеріске қатысуға және осы әдістің мәнін түсінуге мүмкіндік береді. Карта құрылымын толығырақ зерттеген мұғалім оны білім беру процесіне біртіндеп енгізе бастайды.

Кезеңдерін талдайық: балаларды басты тақырыппен таныстырып, суретті көрсетіп, балалардың  өздеріне негізгі тақырыпты анықтауды ұсыныңыз. Егер оқушыларда тақырыпты анықтауда қиындықтар туындаса, мұғалім жетекші сұрақтар қоюы керек. Балаларға арналған интеллект картасын және екінші кезеңді жасауды қызықты ету үшін оларды интеллект картасына түстер қосуға шақырыңыз. Оларға қиялдауға және бөлімдерді бояуға мүмкіндік беріңіз. Соңғы кезеңде ой-талқы болады. Оны ассоциация ойынымен салыстыруға болады. Дәл осы кезеңде балалар сурет арқылы тақырыпты анықтап, негізгі тақырыпқа қатысты барлық мәліметтерді картаға сызып көрсетулері керек. Бұл кезеңде мұғалімнің балалармен үнемі диалогта болуы аса маңызды.

Интеллект картасын пайдалану, айталық, ақпараттық мақсатта болуы мүмкін. Мұғалім ата-аналарға дайын карталарды ұсынып,  сол арқылы оқытылатын тақырыптарды көрсете алады. Сонымен қатар, интеллект карталарын бала ата-анасымен бірге үй жұмысы ретінде жасай алады. Мұғалім интеллект карталар түріндегі жобалық жұмыстарды өзінің портфолиосында, ашық сабақтарда қолдана алады. Оқыту әдісін қолданудың осы нұсқалары арқылы мұғалім өзінің шеберлік деңгейін көрсетеді. Мұғалім карталарды қолдана отырып, ата-аналар жиналысында оқу жылының жоспарлары туралы нақты айтып, атқарылған жұмыс туралы толық есеп береді.

Интеллект карталарына арналған тақырыптарды балалардың жас ерекшеліктеріне байланысты таңдаған жөн. Жас ерекшеліктеріне байланысты карта деңгейлеріне де назар аудару керек. Мектеп жасына дейінгі балалар үшін басты тақырып пен 1-2 деңгей жеткілікті болады. Тақырыптардың мысалдары: ғарыш; жыл мезгілдері; менің елім; менің жанұям; құстар; жануарлар; жәндіктер; мерекелер туралы; музыкалық аспаптар туралы және т.б.